ΕΚΤΕΛΕΣΤΙΚΗ ΑΠΟΦΑΣΗ (EE) 2022/679 ΤΗΣ ΕΠΙΤΡΟΠΗΣ

της 19ης Ιανουαρίου 2022

για την κατάρτιση καταλόγου επιτήρησης ουσιών και ενώσεων που προκαλούν ανησυχία για το νερό ανθρώπινης κατανάλωσης, όπως προβλέπεται στην οδηγία (ΕΕ) 2020/2184 του Ευρωπαϊκού Κοινοβουλίου και του Συμβουλίου

[κοινοποιηθείσα υπό τον αριθμό C(2022) 142]

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη την οδηγία (ΕΕ) 2020/2184 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2020, σχετικά με την ποιότητα του νερού ανθρώπινης κατανάλωσης (1), και ιδίως το άρθρο 13 παράγραφος 8 πρώτο εδάφιο,

Εκτιμώντας τα ακόλουθα:

(1) Η οδηγία (ΕΕ) 2020/2184 προβλέπει την κατάρτιση καταλόγου επιτήρησης για την αντιμετώπιση των ουσιών και ενώσεων που προκαλούν ανησυχία στη δημόσια ή την επιστημονική κοινότητα για λόγους υγείας όσον αφορά το νερό ανθρώπινης κατανάλωσης (στο εξής: κατάλογος επιτήρησης). Ο κατάλογος επιτήρησης πρέπει να περιλαμβάνει μια καθοδηγητική τιμή για κάθε ουσία και ένωση και όπου απαιτείται πιθανή μέθοδο ανάλυσης που δεν συνεπάγεται υπερβολικό κόστος.

(2) Σύμφωνα με το άρθρο 13 παράγραφος 8 της οδηγίας (ΕΕ) 2020/2184, η 17β-οιστραδιόλη και η εννεϋλοφαινόλη περιλαμβάνονται στον πρώτο κατάλογο επιτήρησης, δεδομένων των ιδιοτήτων ενδοκρινικού διαταράκτη και των κινδύνων που παρουσιάζουν για την ανθρώπινη υγεία. Με βάση τις τελευταίες συστάσεις του Παγκόσμιου Οργανισμού Υγείας σχετικά με τις παραμέτρους για το πόσιμο νερό (2), η παρούσα εκτελεστική απόφαση θα πρέπει να θεσπίσει καθοδηγητική τιμή 300 ng/l για την εννεϋλοφαινόλη και 1 ng/l για τη 17β-οιστραδιόλη.

(3) Προκειμένου να καταστεί δυνατή η μέτρηση των καθοδηγητικών τιμών με αποδεκτό βαθμό ακρίβειας χωρίς αυτό να συνεπάγεται υπερβολικό κόστος, καθορίζονται όρια ποσοτικού προσδιορισμού, όπως ορίζονται στην οδηγία 2009/90/ΕΚ της Επιτροπής (3), για τη 17β-οιστραδιόλη και την εννεϋλοφαινόλη.

(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που αναφέρεται στο άρθρο 22 παράγραφος 1 της οδηγίας (ΕΕ) 2020/2184,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Ο κατάλογος επιτήρησης ουσιών και ενώσεων που προκαλούν ανησυχία για το νερό ανθρώπινης κατανάλωσης, ο οποίος αναφέρεται στο άρθρο 13 παράγραφος 8 της οδηγίας (ΕΕ) 2020/2184, παρατίθεται στο παράρτημα της παρούσας απόφασης.

Άρθρο 2 Η παρούσα απόφαση απευθύνεται στα κράτη μέλη.

Βρυξέλλες, 19 Ιανουαρίου 2022. Για την Επιτροπή Virginijus SINKEVIČIUS Μέλος της Επιτροπής

(1) ΕΕ L 435 της 23.12.2020, σ. 1.

(2) Συστάσεις του Παγκόσμιου Οργανισμού Υγείας, της 11ης Σεπτεμβρίου 2017 — ‘Drinking Water Parameter Cooperation Project Support to the revision of Annex I Council Directive 98/83/EC on the quality of water intended for human consumption (Drinking Water Directive)’ [«Έργο συνεργασίας για τις παραμέτρους του πόσιμου νερού – Υποστηρικτικό υλικό για την αναθεώρηση του παραρτήματος I της οδηγίας 98/83/ΕΚ του Συμβουλίου σχετικά με την ποιότητα του νερού ανθρώπινης κατανάλωσης (οδηγία για το πόσιμο νερό)»], https://ec.europa.eu/environment/water/water-drink/pdf/WHO_parameter_report.pdf

(3) Οδηγία 2009/90/ΕΚ της Επιτροπής, της 31ης Ιουλίου 2009, για την θέσπιση τεχνικών προδιαγραφών για τη χημική ανάλυση και παρακολούθηση της κατάστασης των υδάτων, σύμφωνα με την οδηγία 2000/60/ΕΚ του Ευρωπαϊκού Κοινοβουλίου και του Συμβουλίου (ΕΕ L 201 της 1.8.2009, σ. 36).